b'\n_START_ARTICLE_\n\xc4\x8clovek v \xc5\xa1ipi\n_START_SECTION_\nVsebina\n_START_PARAGRAPH_\nGodi se zdaj, v srednjem provincialnem mestu._NEWLINE_Andreju preseda njegovo \xc5\xbeivljenje, ljudi, s katerimi se dru\xc5\xbei Anja, ima za bedake, vse no\xc4\x8di presedi ob oknu, gleda na most in se pravda s \xc4\x8clovekom v \xc5\xa1ipi; vmes se tudi malo igra: kupuje suknji\xc4\x8d pri prodajalcu-no\xc4\x8dnem \xc4\x8duvaju ob mostu, kjer sre\xc4\x8da Dekle z belimi lasmi. Andrej trdi, da je pol \xc5\xbeivljenja \xc5\xa1e pred njim, \xc4\x8clovek pa, da je stvar v bistvu opravljena; naj le pogleda par, ki gre \xc4\x8dez most, in samomorilca, ki se plazi za njima in dolgo strmi v reko ... neko\xc4\x8d bo sko\xc4\x8dil, \xc4\x8de ne, je vreden, da mu postavijo spomenik. \xc4\x8cuvaj se zbudi, ugasne lu\xc4\x8d pred oknom in s tem utrne \xc4\x8cloveka v \xc5\xa1ipi._NEWLINE_Mati in Anja pripravljata zajtrk, Andrej gleda na most, kamor mno\xc5\xbeica prina\xc5\xa1a spomenik z napisom: S tega mostu je hotel nekdo sko\xc4\x8diti v reko, a ni! Po burnem razpravljanju in govoru se mno\xc5\xbeica razide, spomenik ostane sredi mostu. Mati in Anja sta osamljeni, Anja je prepri\xc4\x8dana, da se ju vsi ogibljejo zaradi Andrejevega \xc4\x8duda\xc5\xa1tva. Ta pa \xc4\x8daka no\xc4\x8di in \xc4\x8cuvaja, da bo pri\xc5\xbegal lu\xc4\x8d in mu ustvaril sogovornika. Pojavi se Dekle in Andrej slika njene bele lase, nato poslu\xc5\xa1a \xc4\x8cloveka v \xc5\xa1ipi, ki pripoveduje o mu\xc4\x8denju in uboju. Prekine ga Anja, ki ho\xc4\x8de od zaro\xc4\x8denca zagotovilo, da bo po poroki druga\xc4\x8den. Toda Andrej ji tega zagotovila ne more dati, po\xc4\x8duti se kot \xc4\x8dlovek, ki ga je zasula bomba, pa si \xc5\xbeeli druge, da bi morda le na\xc5\xa1el izhod. Nekaj je treba zavre\xc4\x8di, razbiti - \xc4\x8de bele lase, se odre\xc4\x8de svojim sanjam, \xc4\x8de Anjo, se odre\xc4\x8de realiteti ... stra\xc5\xa1no je biti ni\xc4\x8d, ki misli in ho\xc4\x8de! \xc4\x8clovek v \xc5\xa1ipi pripravi Andreja do tega, da zadavi \xc4\x8cuvaja, ki uga\xc5\xa1a lu\xc4\x8d. Me\xc5\xa1\xc4\x8dani se razburjeni zberejo in ker prav takrat sko\xc4\x8di z mostu samomorilec, so prepri\xc4\x8dani, da je morilec ta ter postavijo enega od me\xc5\xa1\xc4\x8danov za novega \xc4\x8cuvaja. Tedaj se pojavi na mostu Dekle z belimi lasmi; Andrej ste\xc4\x8de k nji, ho\xc4\x8de, da gre z njim, zaradi njenih belih las je zavrgel mater in Anjo, postal celo morilec ... Toda Dekle ga zavrne: ubiti \xc4\x8cuvaj je bil njen o\xc4\x8de in \xc4\x8deprav ga je sovra\xc5\xbeila, ne more ve\xc4\x8d v Andrejevo hi\xc5\xa1o._NEWLINE_Epilog: \xc4\x8clovek v \xc5\xa1ipi triumfira: ni\xc4\x8desar ve\xc4\x8d ne bo, kar si Andrej \xc5\xbeeli, vso no\xc4\x8d bo z njim in med njima bo samo \xc5\xa1e dan! Tedaj se Andrej z muko zbere, tre\xc5\xa1\xc4\x8di sliko Dekleta v \xc5\xa1ipo, \xc5\xa1ipa se sesuje in \xc4\x8cloveka v \xc5\xa1ipi ni ve\xc4\x8d.'